**Chemarea sângelui**

*Casian Maftei*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*umbra lui Eminescu în șoapta țării\*

mi-am frânt aripile de cer,

și vulturii dau rotocoale pe deasupra mea...

mi-am zdrelit coastele

de stâncile tăioase ale munților,

și mădularele toate, mă dor...

înspăimântat,sângele

mi-a fugit în tâmple.

a rămas trupul

atârnând, pe lângă părul meu,

ca o perdea de lacrimi,

la gura unui pod părăsit.

aș vrea să pot

a-mi ridica ochii din țărână,

dar grumazul meu este prea slab,

și greutatea pleoapelor, prea mare...

caut să plâng, ah!

dar curge sânge-n loc de lacrimi,

și buzele îmi sunt crestate

de cioburi ale setei...

Lângă fântâna vie, cu apă cristalină,

stai tu, iubita mea,

ținând o ploscă-n mână.

Faci semn cu mâna, o, mă chemi!...

fiorul clipei mi-a șoptit acuma,

că mă aștepți din veci, nenumărate vremi...

Și iarăși îmi șoptește dulce\_ minunată, clipa!\_,

c-ai mai fi stat acolo, pururi,

cu mult, încă pe-atâta...

Ființa ta vibrează de tainică lumină,

încă mai pură, și mai vie

ca a fântânii apă cristalină...

Tind mâna să mă prind de mâna ta,

ce mă îmbie...

Însă țărâna-n care zac, cu chingă, nevăzut,

mă leagă, mă ține în robie...

luna presară o pulbere aurie

peste umbra ei,

altoită în marea liniștită... pe plajă,

doi îndrăgostiți

își decupează inimile, pentru a le lipi

una de alta...

clepsidra timpului stă tolănită peste lume.

mă cațăr

în cealaltă parte a pământului,

unde soarele mângâie o zi plină:

mă lupt

să nu mai pierd nici o zi.

valuri fierbinți

ridică acest vânt, în plină vară,

printre razele de soare,

care s-au înfipt în pământ,

au prins rădăcini, și au odrăslit,

chiar noaptea, lamura

pământului străvechi,

din umbra lui Gebeleizis...

pădurea străjuiește. furii

nu vor putea nimic,

pentru că aștrii sunt, și ei, de veghe...

întins pe umbra ierbii răcoroase, de pădure,

stă cineva și cântă:

Iubita mă bântuie,

cercând să mă mântuie

în clipe de-amor,

Știind că eu mor

văzând cum sclipesc,

în chip nefiresc,

ochii ei clari,

negri și mari,

Când îi mângâi sânii,

sărut palma mâinii,

Când ating o clipă,

gura ei cea mică...

Când o strig în noapte,

ea fiind departe,

Cu atâta dor...

luna se naște peste pădure\_ roșie și grea\_,

și răcoarea serii

aduce cu ea, pace adâncă...

mă cațăr pe munte s-o ating,

s-o sărut,

și inima îmi bate-n piept ca un voinic,

pe un cal sălbatic

se aude buciumul,

și-mi amintesc că nu mai trebuie să pierd nici măcar o zi...

Nici una.